khistorydata/jeongjo-sjw-relations huggingface dataset:
정조 15년 · 목
兵曹判書金文淳啓言禁軍中旬今將設行而一軍色則專管龍虎營策應故財力每患不足在前中旬時賞格連以二軍色遺儲中隨所入筵稟取用請今亦依此爲之從之
정조 15년 · 강
命壯勇營堂上將官祿以餉色所管中武藝廳減額米換作祿窠
정조 15년 · 목
壯勇營大將金持默啓言本營將官祿窠皆不責於經費自本營餉色分給而堂上將官之祿代以料受食事面甚未安若依本營祿試射時以武藝廳減額料戶曹移送條中擙作軍職祿二窠例自本營餉色所在武藝廳減額條米計減還送戶曹自戶曹以此米換作將官祿窠每朔分給似好係是餉色所管餉色提調旣登筵請下詢處之予詢提調金履素啓言名以堂上將官以料代祿不但事無所據亦甚茍艱若使經費無損名色得當則餉色所管中武藝廳減額米換作祿窠實涉便宜臣意無異同矣從之
정조 15년 · 강
命明日抄啓文臣親試處所以春塘臺爲之
정조 15년 · 강
江華城堞修築都廳以下施賞有差
정조 15년 · 목
江華留守洪秀輔以本府城堞修築監董都監都廳以下各務牌將等區別開錄令該曹考例稟處啓敎以修堞之勢旣如此中軍李潤國熟馬帖一隻賜給都廳李命運半熟馬帖一隻賜給別看役及策應監官土校金鼎胤金普聲等特幷賞加其餘一等以下校吏賞典令該曹考前例回啓
정조 15년 · 강
命出幕病民恤典無或遺漏
정조 15년 · 목
賑廳以各部出幕病民中身死者恤典上下啓敎以嚴飭各部無或遺漏可也
정조 15년 · 목
敎曰昨於輦過文廟洞口見祗迎諸生之濟濟又聞之因焚香日齊會云使之應製矣居首三下一生員尹愭八子百選一件之次三下二進士安光宇正音通釋一件次上生員李寅煕申洸河鄭文淵李光斗各內下扇二柄賜給
정조 15년 · 강
罷吏曹判書李坤職
정조 15년 · 목
敎曰程途自有期限守令邊將赴任之過期愆限猶有營閫請罪之擧則況見帶重任豈比於彼乎除拜許久尙無動靖豈歚仍留行牧使之事而然乎特補之後末見有一事之爲民爲邑陳聞矯捄今於宿硏幷與反面而遲遲何也自長銓壞例若此小官何言其在國體不可仍置吏曹判書李坤亟施罷職之典
정조 15년 · 강
命吏曹敍用傳旨改修正以入參議李勉兢遞差參判朴祐源罷職
정조 15년 · 목
敎曰昨以敍用傳旨誤捧現告事至有廟堂之草記請推則今見傳旨不敍亦入於敍用中此豈成說乎大扺不敍之律名創出末久古則只有守令之永不敍用而已以是先朝下敎亦以一時權宜爲敎該曹豈可混同書送於罷散秩乎昨日應敍者之見漏今又當拔者之混入此似微事有關官方當該堂上遞差承旨之矇然捧入亦不可無飭從重推考原傳旨改修正以入銓曹事苟簡莫甚亞三銓無一人在京無故者合有變通之道參判之無端屢違太無所據吏曹參判朴祐源罷職此後更毋敢爲此屑越之擧參議中時在不敍者敍用參判前望單子入之待下批牌招開政
정조 15년 · 강
命諸道不得不加俵者參量擧行
정조 15년 · 목
敎曰向以嗣歲儲穀之意申飭法外加分而諸道若或膠守反有艱食之弊則亦非本意觀於日前守臣狀啓亦可反隅狀請與四下之際徒煩酬應令廟堂申飭諸道俾各知此意不得不加俵者參量擧行後形止狀聞事分付
정조 15년 · 강
以閔鍾顯爲吏曹參判李祖源爲吏曹參議幷前望也
정조 15년 · 강
命端午祭官時帶刑官人本職許遞
정조 15년 · 목
吏曹啓言今此宗廟各陵殿宮園墓端午祭獻官諸執事當爲分批而老病公故外實無推移之路依近例刑官司饔院官員請通融塡差敎以時帶刑官人本職許遞
정조 15년 · 강
有政吏曹參議李祖源進
정조 15년 · 목
以徐浩修爲吏曹判書金履禧爲大司諫李運彬爲執義申禹相爲司諫沈能翼爲副校理金方行金翰東爲副修撰趙宗鉉爲刑曹參判洪明浩爲左尹
정조 15년 · 강
給海西黃州等邑燒戶恤典重推該道臣李敬一
정조 15년 · 목
黃海監司李敬一以黃州平山谷山金川等邑民家失火人物燒死恤典題給馳啓敎以本道癘疫熾甚聞甚矜悶失火民戶又如是夥然令道伯拔例願恤致死人七命生前還上身布蕩減被燒民戶中殘獨戶還上身役一幷除免而給財結構助糧力農期於平居者無異此道伯之責也十分無欠然後以其形止具由狀聞萬一泛忽幷與前罪重勘以此意嚴飭該道被燒民戶月終登聞似有年前定式定式亦許多般海伯事可謂膠柱鼓瑟近於本道民事朝家何等用慮雖在稍弛慮之時半百戶以下被燒以三月之事五月始乃入啓本道事寧不悶然當該道臣爲先從重推考卽令廟堂査問該道其中被燒十戶以上形止之今始登聞若因守令之稽報則當該守令使之指名現告拿問處之必無是也如果不然守令何罪拿處一款勿論事分付
정조 15년 · 강
副司直徐瀅修疏陳母病乞遞宣陵享官之任批令該曹付標
정조 15년 · 강
命香室守㒒嚴加科治
정조 15년 · 목
敎曰園所香祝之前一日賚傳以有律渡也今日雨勢如此則雖稍晚傳香果川地止宿無所不可又於命日傳香亦無不可則初無一言微稟循例徑詣先傳後稟前例二字爲敢用於本園香祝乎當該承旨爲先從重推考香室行首守㒒該守㒒幷令攸司嚴加科治
정조 15년 · 강
召見閣臣及司成于重煕堂檢校直閣李晩秀直閣徐榮輔司成成種仁
정조 15년 · 목
予曰綱目講義今當正書而儒生之在太學者册子之或考校或書寫以進卽國朝故事也尊經閣所藏書籍中多有儒生所書而板本甚好先正李珥居齋時經書註就永樂本點定句讀大學尙今傳以爲美事雖以近例言之朱子大全語類亦有儒生所書者今此講義國子長考三式年生進榜以其三十歲以下在京人使之書進好矣晩秀曰御製條問之考閱書寫在儒生極甚榮幸必當樂聞而願參矣予曰考準雖居齋老儒亦足爲之分書時紙頭各書姓名以入而了畢後大司成司成及金煕朝俱是曾經抄啓文臣者相準以入可也予曰聞前泮長言向於食堂行序齒之法云今則更似無甲乙之論矣種仁曰序齒卽三代美法而年前已有遵行之例此後似無携貳之言矣予曰序齒之法先朝飭敎不啻申明寔出於聖人敎人不擇地處之義也大扺鄕黨莫如齒則食堂到記有異於朝廷官爵家間名分也若不得赴進士科則已旣參生進之榜而不得參於食堂其可乎旣參食堂而少者坐於老者之上亦可乎至於別坐爲南班尤豈不可怪乎三代之制凡民之俊秀者尙與天子之元子同爲序齒天子之元子豈不如我國之士夫而然乎雖以國朝典禮言之元子之齒於學也冠儒之冠服儒之服於明倫堂上與諸生相向而揖此蓋行一物得三善之義而入學之禮其將不遠亦當依前爲之而獨於食堂不遵其法則其可成說乎諸生若知大學序文國朝典章則亦當自覺而遵之自朝家何必傳敎而申飭乎司成旣承筵敎曉諭諸生可也予曰梁誠之文集何當始印乎榮輔曰日間當印出而記文與尺牘數張得來於梁鍾人家尺牘卽誠之手寫之筆跡云矣予曰摸印附之篇末好矣文集弁首予方留意跋文則李判府卽內閣建設初提學使之製進好矣
정조 15년 · 강
重推吏曹判書徐浩修參議李祖源戶曹判書趙鼎鎭遞承旨李東顯
정조 15년 · 목
因浩修祖源違召敎以近來銓任以除拜着作不體諒先以規避爲心雖以此判堂言之旣無別般情勢則無端屢違此何道理況乏人莫如近日但當督出而已從重推考更爲牌招申飭開政○敎曰漕船異於賃船則漕倉轉運之四隻一時臭載於一郡事未前聞在昔先朝猶令特遣御史按査其奸僞今番則以船隻數爻之比昔稍少雖不差送繡衣揆以紀綱與後弊不可泛看令該曹爲先回啓以不緊說話如是煩稟此等事亦可煩酬應乎戶曹判書趙鼎鎭從重推考朝以當稟不稟纔有飭敎今反以不當稟之事爲戶判煩稟當該承旨遞差然則原狀啓下廟堂使之待朝拔例草記回啓
정조 15년 · 강
命時囚皆令明日捧供
정조 15년 · 목
敎曰時囚之滯因多日尙不開坐當該堂上推考不拘齋日皆令明日捧供事分付
정조 15년 · 목
敎曰坡州牧定配罪人李允默放送
정조 15년 · 목
予曰兩銓之日事違牌極爲非矣牌招啓辭已有飭敎牌去來各別催促而若遲滯則實注書當拿處以此嚴飭也
정조 15년 · 강
遞吏曹參判閔鍾顯前參判朴祐源敍用仍任前職
정조 15년 · 목
因吏曹判書徐浩修連違召命敎以此啓辭爲先勿施近來銓長如北伯守禦使之可東可西處義皆已曲諒之故此銓長亦效蹞若此則此事彼事今日明日因已事因人言無不逡廵則名以冡宰無難以續續薦擬爲事則寧有如許朝體國綱乎此後先自重臣李文源鄭昌順本職更或除拜無敢引義事政院爲先知悉申飭至於此吏判事尤不成說若以與大臣有嫌避則重臣吳載純之眞箇避嫌行公則行公不惟近例爲然銓家故事自來如此有何難冒之端乎向於度支除拜也旋卽許遞適値幸行之隔日而事體不得不然此吏判今番若不勉出其可曰朝廷有紀綱乎更卽牌招卽爲開政牌去來勿爲呼望況此家異於他人大臣聞此決不使乃侄爲冒昧朝令之人幷以此意嚴飭參議違牌旣命只惟一體牌招參議因此思之前亞銓所爲令人不覺一笑所謂親訓旣不萬萬屑越乎雖位躋卿相者當以當官盡職勿擇燥濕敎飭其子弟渠敢以幺麼蔭官縱其子藉其口業至登於奏御之章奏者寧有如許紀綱非不欲嚴處而故相朝參日筵奏尙今記有雖非移罪或涉近似今姑十分參酌在外銓堂許遞前參判朴祐源敍用仍任前職一體牌招參政少抑近日廷臣處義無當之弊
정조 15년 · 강
有政吏曹判書徐浩修參判朴祐源參議李祖源進
정조 15년 · 목
以尹行元爲大司諫崔烜爲司諫閔昌爀爲掌令李尙度爲獻納鄭來百爲正言李秉模爲同成均
정조 15년 · 강
命致敗極穀少除勒分之弊
정조 15년 · 목
忠淸監司朴宗岳以法聖倉漕船四隻到安與鎭致敗極穀隨卽分俵沙格究覈情節緣由馳啓敎以奸民之作奸而不干之沿民受因拯米之弊可勝言哉計其日子似已分給而若有乾卸可用者使之覓船裝運少除勒分之弊臭載多在於本道所切矜者湖邊邑民今番則雖已分給此後晒可作飯者上送杇不堪飼畜者必遵法典狀請蕩滌事申飭行會沿海諸道一體分付
정조 15년 · 강
飭漂海故犯之弊
정조 15년 · 목
全羅監司鄭民始以興陽居民秋化根等十八名漂到倭國生還故土渰死一名恤典題給馳啓敎以十八名之生還極爲奇幸令地方官曉諭渠輩勿越過外洋獵採其外一名之渰死者生前如有還上身布幷勿徵此後該道漂沒皆用此例事定式分付濟州一體知委因又此思之年前以漂海之多有故犯之跡別加申飭矣近又稍稍有之此狀則旣有致死者豈可曰故犯而外此安知無復踵前習貽羞他國之弊乎沿海諸道令廟堂申加嚴飭
정조 15년 · 강
命安興前洋漕船致敗應問人付之該道伯嚴覈得情
정조 15년 · 목
備邊司啓言忠淸監司朴宗岳狀啓有拔例草記之命矣取見其狀本則枚擧泰安縣監申相文安興僉使李彥豐法聖僉使申暹牒呈以爲本倉元漕船二十四隻債船一隻到安興前洋西北風大起波濤接天或先或後來到所斤前洋點閱船隻則後字體字乎字國字四隻不爲到泊故四散看審則俊字船破碎於日大洋體字船水滿船中漂掛於所斤前洋國字船致敗於加也項後洋平字船漂流於所斤外洋船體完破穀物全虧勘合有無添載與否詳探飛報之意別加嚴飭爲辭矣漕船事目本自嚴密人心漸弛有此無前之報若無別般懲勵之擧向後奸弊將不知止於何境致敗諸船監色沙格等嚴刑得情而都沙工待其得情施以梟首之律領運差員申暹先爲罷黜亟施島配之典該道臣鄭民始從重推考護送將校監色等嚴刑懲勵當該地方官及邊將所當待畢極幷施罷拿之典而昨年旣有定式依新頒式擧行致敗旣在道內則不可無警忠淸監司朴宗岳亦爲推考穀物待其極出衙門區別具格狀聞後請更爲稟處允之敎以臭載守令邊將論罪雖有新式此特指尋常護送也漕船自別不可膠守依草記所請律施行都沙工及應問人付之該道伯嚴覈得情狀聞事分付以漕政之所係非細先朝猶命繡衣按査申飭道伯各別嚴査俾社後弊
정조 15년 · 강
掌令權坪從縣道疏陳諸條賜批
정조 15년 · 목
疏略曰伏見日前所下傳敎則以關西武士之無一人準式應選至有道帥臣充軍之擧大聖人深遠之慮出尋常萬萬也噫晁乎日久以武備爲無用道帥臣專忽勸課之方事之寒心莫此爲甚臣謂嚴立科條各道道臣及帥臣逐朔親試俾不得如前循例且以西北別付料言之不計久勤與否雜試騎射取其優等者每都目差送邊將則此爲勸課之一道矣科場之弊言之者多矣終無實效臣誠慨然蓋士習之不正專由於試官之不正其身之不正而能正人者未之有也至若賣文外場幻封等事奸情巧習尤係痛惡臣謂預飭法曹勿令復蹈前習焉批以諸條令廟堂稟處原疏見卽踏啓字下該房則不卽提稟以致批答與回啓之遲滯當該承旨從重推考
정조 15년 · 목
義禁付啓言禁軍別將申大謙原情泛稱遲晚所當請刑而曾經閫帥請勿請刑敎以行陣間事莫非校屬不善周旋之致行軍執事才令善廂大將決罪渠之勘罪拿處足矣附過放送又啓言通禮院假引儀李鍵原情泛稱遲晚請刑推得情敎以立殿陛之上通謁班儀在渠輩華職也榮光也近來薦似多不循公贊儀則容謀銓堂亦阿好屢飭之下所謂差除者無非不似反讓頭於典涓司參奉寧不駭然雖以今番事言之右位引儀匿置何處使渠未營者喧聒奔走於法駕之前此皆贊儀及所謂右位之所爲令該院爲先從重施罰此囚新來也何足責特爲放送
정조 15년 · 강
召見閣臣及司成于重煕堂檢校直提學徐浩修檢校直閣李晚秀直閣徐榮輔司成成褈仁
정조 15년 · 목
予曰經書條講義當爲幾卷乎浩修曰當爲十餘卷綱目講義當爲七卷予曰綱目講義書進儒生已抄錄而果幾人乎司成成種仁曰先爲抄錄者三十餘人而方與泮長更加抄錄矣予曰今則食堂諸生果無携貳之言乎種仁曰此後則當依前遵行矣予曰今見梁誠之文集凡例有釐改者矣卷之二曰奏議卷之三曰文旣曰奏議而又曰文有架疊之嫌故有書下者依此爲之可也其別號卽訥齋乎浩修曰然矣予曰此人非但爲文任有勞勩於國家文集之尙未刊行是欠事矣浩修曰聖敎誠至當矣予曰此人卽南原人則於南原不可無訥齋集板本自芸閣一本刊出下送本邑而翻刻似好矣浩修曰此是不可已之事矣敎浩修曰卿於銓任每以不爲行公爲事年前都政時有十餘窠公然留窠之事此蓋不欲致意於銓任而然且近來銓堂以規避爲事先自卿勉之然後他人亦當勉出故果有除名矣浩修曰臣專昧政格是爲惶悶矣
정조 15년 · 강
永陵修改陵官勤慢命待畢役卽爲狀聞
정조 15년 · 목
因戶曹判書趙鼎鎭永陵奉審後書啓敎以更加嚴飭雖一椽一瓦一堦一門有末盡修改處當該官員各別嚴處若十分無欠則亦當示嘉矣其間亦因摘奸之言陵官勤慢已有料量者後復一毫泛忽該官其可濶略乎待公廨畢役卽爲報畿營使之狀聞
정조 15년 · 강
命朴廷吉白維儉賞加
정조 15년 · 목
開城留守具庠以前武兼朴廷吉出身白維儉軍器修補自辦蕫役論賞令該曹稟處馳啓敎以以本營近來凋弊留意戎政如是繕修極爲嘉尙幷賞加事回諭
정조 15년 · 목
敎曰吏判勉出傳敎觀於今日正書入啓之本字句文勢如是錯誤其承書時不能審愼之罪不可無飭當該承旨爲先從重推考不爲仕進承旨許遞與未差之代政官牌招開政差出
정조 15년 · 목
以趙宗鉉李益運爲承旨李致中爲知春秋李庚運爲副校理尹羽烈爲副修撰
정조 15년 · 강
命上土僉使以禁軍無故作散中擬入
정조 15년 · 목
敎曰再昨秋因禁軍久勤邊將之非渠罪作散事聞甚可矜其時特命待窠多時卽爲調用則邊將窠闕之優如莫如近日兵判之尙不擧論極爲駭然況雖非此差備待令盡員豈無可爲上土僉使者乎當該堂上爲先從重推考此望筒勿施更令以禁軍無故作散中擬入
정조 15년 · 강
命不完船裝發及晚時發船守令待畢納後自現就囚
정조 15년 · 목
全羅監司鄭民始以不完船裝發礪山前府使韓光迪晚時發船镸興府使元永冑順天府使尹光顏指名現告馳啓敎以下禁府裝運方張時任守令姑爲分揀待畢納後使之自現就囚事分付該道○政院啓言向於忠淸前虞侯具載敬拿處傳旨有詳考日子如在宥旨前勿論之命今此韓光迪與具載敬旣是同罪而俱係宥旨前事何以爲之敎以幷蕩滌
정조 15년 · 강
召見白翎僉使安允奭法聖僉使趙宅鎭上土僉使吳泰旭于重熙堂
정조 15년 · 목
敎曰軍士房承旨率邊將入侍○允奭至堦前予曰爾曾經守令乎允奭曰曾爲居昌府使矣予曰因何事遞歸乎允奭曰殿最居下矣予曰何年登科而加資亦在何年乎允奭曰甲戍年登科而昨年以公州營將陞資矣予曰今番則恪勤奉公也宅鎭奏職姓名訖予曰今番法聖之一時四隻致敗極爲怪駭其委折爾果問知乎宅鎭曰未得聞知矣予曰漕運必着念擧行可也泰旭奏職姓名訖予曰鎭卒另加撫恤可也
정조 15년 · 강
召見閣臣以下于誠正閣直閣徐榮輔校理朴奎淳副校理尹光普副司果李義鳳前縣監鄭厚祚
정조 15년 · 목
予曰莊陵誌增修之役何當告訖乎光普等曰有所出草者而姑未及就緖且臣等之所彙輯與李義鳳所撰體叚各異不可不裁稟矣予命草本入之予曰儒臣編摩者依誌體爲之李義鳳撰次者以紀年體爲之兩本有異各成一本後議定好矣光晉曰可考事蹟中撮其緊要入錄而如金誠一河緯地等上疏順不載於舊誌可以添入矣予曰大體此册編輯所重在焉不可不難愼矣光廟辭敎中予當其屯爾當其泰又有今日亂臣後日忠臣之聖敎此可見大聖人盛德至意則其在仰體之道事當歸美於光廟且旣命館閣之臣而撰輯之體叚與等間野乘大有異不可一依魯陵誌爲之事蹟之考出文字中語意務從謹愼婉轉委曲詳而不煩簡而不疏可也榮輔等曰臣等曷敢不仰體聖意之萬一哉予敎榮輔曰實錄考出本草示諸臣而撮要編入可也
정조 15년 · 강
命水原新邑以公貨二萬金許貸於新接匠戶
정조 15년 · 목
敎曰近聞安城郡工匠等自願絜居水原新邑云渠輩子來之願不可拒却但安城之不如舊樣雖屬軫念處自朝家視之有何彼可居而此不可之望乎於此益驗新治民產之漸開國運還覺甚幸渠輩自願旣如此則所以勞其徠而制其業須有拔例措置之方可期櫛比富盛之效令備郞以此意言于左相以公貨限二萬金許貸於新接匠戶等處仍以區劃衙門及貸給年限論理草記待批下卽令政院下諭于畿伯及水原府使處
정조 15년 · 강
以李義鳳爲副校理前望也
정조 15년 · 강
命諸道上京守令申飭下送
정조 15년 · 목
平安監司洪良浩以受由上京守令令該曹催促下送馳啓敎以依狀請皆令當日下送後草記此外諸道上京守令申飭下送後草記事分付
정조 15년 · 강
別諭咸鏡監司李文源
정조 15년 · 목
敎曰義陵陵上石物修改處工役告完甚可幸也去丙寅則不若今番之精緻故旋卽動退而卿能詳知弊由除舊土用灰築至滿石而止中央封築處相距恰爲十五尺許云事事縝密良用嘉尙況卿也故專委重役使北路之民不知有陵役亦可謂一擧兩便此雖非每每援例之事道伯蕫工係是創有須以事例一通成寘本道以爲徵信之資大扺古今異制全土與灰築間從今制政合事宜此一款亦須詳錄於新編事例定和陵文石二雙長明燈二坐之執頉年久間因狀請護以銅匣所見果無礙眼之嫌耶義陵曲墻外附近樹木之蓊鬱者限數步略加除拓云亦果善爲年前故相鄭弘淳之奉命本道也封前樹木務令從便開廣矣卿能不待別諭隨時濶猍此等處足云卿知予心矣且聞改封築時例用甕家今役雖異於一新而事體則無輕重之別卿又能以油芚及白木遮日代用而此先朝封築獻陵也權用此例予亦於元陵改封築引以遵承卿之意見不謀而同者誠北民之幸後必仍爲定式卿意如何幷卽條列論理狀聞釋王寺興王之地所重自別曾聞國初有賜與田民而厥數皆過五百寺以富盛自鐵券漫漶之後尙稽一結一口之推給寺樣不如昔云今若田限幾結奴婢限幾口移劃則可以便當耶卿其商確事情於地方守令本寺僧統指一啓聞今番陵役當有賞典營在各年謄錄卽爲抄出謄出用子以啓卿及擧行官吏禆校員役工匠姓名列錄別單陵官陵屬賞典前例亦爲考出以別單一體啓聞
정조 15년 · 강
命安城工匠等貸給自甲寅爲始以十分一備納
정조 15년 · 목
備邊司啓言安城工匠等貸給年限草記事命下矣京軍門之中總廳管轄水原以該廳椿貨二萬兩區劃而貸給之際擇其有根着者略千人作爲頭目有若懸保之例其還報之規使渠輩限三年興利資生自甲寅爲始以十分一逐年備納於水原府自本府輸致於總廳限十年了畢俾無欠縮之患事請分付允之
정조 15년 · 목
副校理尹光普以禧變解由未出陳箚請遞也
정조 15년 · 강
慈宮患侯旋卽向差命藥院問安勿爲事分付
정조 15년 · 목
禁衛營啓言礪山等邑稅船致敗穀物自宣惠廳覆啓蒙允本營納長興順天兩邑穀物宜無異同一體施行之意分付而他與穀物令各該衙門稟處矣敗船粘目啓下後各衙門三日內次次修啓乃是定式今觀御營廳啓下日子則遲滯之至近一朔大關後弊戶曹當該堂上重推郞廳拿問處之該吏請科罪敎以當初戶曹之知委關輪示各營各衙門也本營耳亦獨爲拔去是隱喻如非該曹之見漏必是本營之做錯事屬宥旨前皆命蕩滌則本營之違越法典有此循例回啓此何委折以此以彼難免不審之責大將卿叚施以該堂所請之罪名該郞汰去
정조 15년 · 강
行藥院入診于誠正閣都提調洪樂性提調吳載純副提調趙宗鉉
정조 15년 · 목
樂性等曰伏承藥院問安批旨惠慶宮患侯比昨益勝爲敎臣等不勝欣忭之至目今諸節若何予曰似水泡腫類而初不大叚連付牛糞膏已至向差今日則又付杏仁蠟油幾乎復常矣樂性等曰臣等問候不可不逐日爲之矣予曰明日則問安而伊後不必連日爲之矣予曰今番甘霈尤爲奇異正値移秧之時四野均洽仍又日氣調和可調雨暘適中矣予御極以後爲民農宵旰之意何時不弛而至於今年自古云云故一雨一暘正是關心今則甘澍旣洽三農慰滿且見各道狀本則麥農亦已登稔自此民心可以安樂矣樂性等曰可期周家屢豊之慶矣予曰醫女事不可無變通之道矣設置醫女之法所重在焉今番診察時見之則其中一名略解向方餘外全不成樣且醫書講近不隸習云此豈可謂醫女而待令於莫重之地乎此乃渠輩則厭避又自藥院任意頉給而然其可成說乎提調商量變通之道申明定式可也左議政蔡濟恭曰海西人命之三月被燒五月始登聞有査問之命故發關該道臣矣見其報來非守令之遲滯乃是道臣之不卽馳啓也如是稽忽誠極駭然而遞易亦屬當念矣予曰事甚慢忽而迎送旣可悶且其爲人雖疏闇似不貪濁問備雖輕矣而有難輕遞矣
정조 15년 · 강
命太學食堂庶類通同序齒
정조 15년 · 목
左議政蔡濟恭啓言太學食堂之無問貴賤一例序齒聖朝一視之政臣實欽歎夫朝廷之上以才爲主庶類而果有才則枳而錮之有非天所以生才之意矣予曰天子元子之於凡民俊秀其等如宵壤其禮在上古此則固尙矣我國專尙禮義儲貳之齒于學也生進諸儒分明倫堂東西庭以齒列行則儲貳入門讓于齒然後始升堂受學在其時一名與否未嘗有區別之擧獨於食堂到記有此因循之謬規卽此食堂序齒之用入學例夫孰曰不可向於儒生講筵因言端適有申諭於泮長者其後聞已通同序齒諸生之知禮誠可喜今筵卿奏亦甚洽好學校自學校家庭自家庭若或引此援彼致有爭端則惟今正百年流習之好意反爲爲弊之資者豈成說以此擧措自廟堂知委中外俾各禮而接之分以自持共享和泰之福則豈不誠美哉幷以此意知之可也
정조 15년 · 강
命明日行望拜禮齋宿春塘臺爲之
정조 15년 · 목
政院以今初十日太祖高皇帝忌辰日親行望拜禮啓稟敎以明日望拜禮當詣皇壇爲之以此知悉又以望拜禮時齋宿處所啓稟敎以春塘臺當從便爲之侍衛除之該房取考前例擧行
정조 15년 · 강
召見藥院提調及閣臣于誠正閣都提調洪樂性提調吳載純副提調趙宗鉉檢校直提學徐浩修檢校直閣李晚秀直閣徐榮輔檢校待敎沈象奎
정조 15년 · 목
樂性等曰惠慶宮患侯諸節尤有差勝之效乎予曰昨日牛糞膏連付四十餘次而夜間則付糯米飯今則比昨尤爲差勝誠不勝欣幸矣樂性曰今此入侍雖非請診醫官旣已待令入診好矣予曰不必入診樂性曰元子宮氣侯何如予曰連得好過矣予曰前則每喜抱於人近來每喜出遊又見老人則尤不勝其喜向日百歲老人所給葫蘆至今愛貴以是爲獻具矣予曰慈官患侯今旣向差藥房問侯不必連日爲之今日卿須早爲出去明日則不必入來矣樂性曰夬復常度之前何可不入來乎予曰慈宮每以卿之連日入來亦用爲慮慈敎旣如此此後不必入來敎載純曰牛糞膏用黑牛糞則爲好云故典牲署黑牛喂置於司㒒寺取其糞而用之今則果已責效此牛則宜令放牧卿旣帶本寺提調自寺卽爲分付典牲署卽爲放牧可也樂性曰臣之引年之請向以仰請於前席而聖敎以姑俟爲敎六月以後臣當退去矣予曰卿試思之一番捨卿之後如卿風度誠不易得且卿可謂台座福星豈可遽然聽許乎樂性曰臣之至願亦殿下之所洞燭伏願矜念焉予曰卿之至願予非不知而遽然許退安得無悵然底心耶樂性曰雖於休退之後若有入侍之命則雖逐日入來何敢言勞乎予曰一番休退之後卿之名不復在於朝籍此豈非悵然者乎樂性曰聖敎如是縷縷臣何敢一向冒煩而不知止乎臣之退歸之期惟以六月爲望矣
정조 15년 · 강
召見京畿監司徐鼎修內醫院提調吳載純于重煕堂
정조 15년 · 목
予曰醫女事誠萬萬駭然矣待令法意所重何如而近來全不勸課以醫書則初不隸習以脈法則不識向方試以今番診察時見之惟福尙一名粗解向方而其餘則皆不成樣莫重待令之地決不可若是疏虞駭然云云猶屬歇后況上奉殿宮係關診察之節如是疏忽揆以國體與事面寧容如是卿須各別申飭俾有實效可也載純曰莫非不能檢飭之致不勝惶悚矣予曰俄有首醫女持講册待令之命矣果已待令耶載純曰皆已備待矣予曰提調爲監試首醫爲參試使之進講可也予曰其中能誦之類令戶曹各給布一疋此後則使各該訓上定爲年限各別勸課而如有限內不能成就者則訓上當有別般嚴治之道此意各別申飭大扺近來頉給之類甚多其中安知無奸僞乎頉給之中如有可合還屬而足可成才者使之還屬各別勸奬而如是申飭之後如或又復如前則本廳針醫廳首醫當各別重治幷以此意一體嚴飭
정조 15년 · 강
召見大司成李時秀于重煕堂
정조 15년 · 목
予曰講義書進儒生抄錄者幾人乎時秀曰六十餘人矣予曰其中有一七十八歲老儒云年老之人何以考閱册子而書之乎時秀曰卽進士崔翼運而以爲自來善於繕寫若不抄錄則似當有向隅之歎矣予曰尊經閣所藏書籍中多有儒生所書諸生輩亦果知之乎時秀曰果皆知之而旣欲正書則預知筆法之工拙然後可以完成而工拙無以預知此爲難處矣予曰如欲預知必須先試此無異於取才事面似如何旣是講義條問則使各條對成編以進則非但筆法工拙自可知之其文識高下亦可知之是爲兩便矣
정조 15년 · 강
命京畿山峽秋年以祖粟代納
정조 15년 · 목
京畿監司徐鼎修啓言令番連得甘霈之後畿內麰麥之病者擧皆蘇醒而弟其中山峽六七邑秋年未免失稔邑牒民訴皆以租粟間代納爲請矣目下事勢有難以本色幷督容俟兩麥出場臣當與各其邑守宰參以民情較其石數多寡量宜代捧後待明年麥秋還作本色恐合事宜矣從之
정조 15년 · 목
敎曰保護重地係關診察之節其爲所重何事不然而內殿診察醫女主之向因都相筵奏雖知勸課之怠忽今番診察時招見諸醫女僅有一名略解向方餘皆全不成樣揆以事體不可但以駭然言此前此藥院之臣不能檢飭之致若復任其如前則其爲疏虞莫甚於此況上奉殿官而不能備待入侍醫女寧有如許國體乎昨今筵席已有特敎而須有別般申飭可責來效案付待令醫女講醫女中足可勸奬成就者各別隸習定年限限內終不成才該訓上醫官草記勘罪該醫女照法嚴治時在不似之類一倂査出還送本土此後抄定之法令內醫院修復舊制申明定式論理草記大扺近來頉給之啓目頻仍奸僞必在其中亦令限年溯考可合還屬者還屬如是之後其效蔑如則提調除遞無常雖難一一處分當該本廳及針醫廳首醫考其仕進月日亦當隨現重治一體嚴繩以此傳敎揭付兩廳醫官直所
정조 15년 · 강
命望拜禮傳敎置之
정조 15년 · 목
敎曰更思不可不齋宿矣慈侯雖已向差勢難離次經宿明日皇壇望拜禮傳敎置之
정조 15년 · 강
命扶安安東兩邑守令幷改差嘉山倅近道守令相換
정조 15년 · 목
敎曰扶安倅旣稱時在鄕廬豈可等待其上來乎至於安東倅亦已準瓜云不必更爲下送此兩邑守令幷改差今日政差代扶安係是弊邑難治拔例擇差下批催促下送嘉山倅聞其親病勢難離捨旣異於他家人揆以惠養之政又宜令其子在官養其親近道守令今日政相換事分付
정조 15년 · 강
有政吏曹判書徐浩修參議朴祐源進
정조 15년 · 목
以洪檢爲大司憲李敬五爲大司諫李思祚爲執義洪彥喆爲司諫李祉永權儐爲掌令李日運李尙友爲持平金煕采爲獻納趙得永金孝建爲正言李太亨爲修撰趙宗鉉爲工曹判書閔鍾顯爲刑曹參判李福潤爲扶安縣監○因安東府使望筒敎曰以大處也故使之擇擬則以衆所共知篤老癃病及才已僨歸者殆若窮搜廣覓以類聚擬然此不近於玩弄乎駭然云云猶屬歇后此望筒勿施更爲擬入吏曹判書徐浩修爲先越俸五等參政雖與長堂之主管有異目見礙眼之擧隨以噤口參判朴祐源從重推考○以金魯永爲安東府使尹範敍爲宣川府使
정조 15년 · 강
推吏曹判書徐浩修
정조 15년 · 목
敎曰程途比嘉山雖稍近其弟今政才移近地則又忽以乃兄擬於安東者果何委折稍近之故雖已點下銓官事極爲未安吏曹判書徐浩修從重推考
정조 15년 · 강
召見承旨李洪載于重煕堂
정조 15년 · 목
予曰亞卿之任不輕而重卿須益加對揚以爲圖報之地可也洪載曰臣以無似猥蒙晉秩之恩惶感之極不知所達矣
정조 15년 · 강
左尹李祖源疏辭新資賜例批
정조 15년 · 강
命金晉煥遠島充軍干犯諸人照法嚴處
정조 15년 · 목
秋曹啓言罪人金晉煥旣已自服吳彥遂所供別無更問之端金元恒延遂得嚴訊之下如是抵賴請更加嚴刑取服敎以僞造之木片雖有之篆畵欹缺不成樣云爾則與受敎中不分明勿用律條件旣沕合矣僞寶之紙踏木踏蜜踏間無一捉納之本則又與受敎中眞贓未捉納條件果襯當矣不待金昌麟緊犯與否面賁與否而決不可以此完決依受敎定式金晉煥今日內各別嚴刑遠島限已身充軍干犯諸人等自本曺該道照法嚴處
정조 15년 · 목
掌苑奉事趙有善進前予曰嘗聞忠文之手植松在於本署云今果留在而樹之經圍亦爲幾許有善曰先正臣宋時烈記文中有數株生存之說而今則只餘一矣瓦署別提張彥極進前予曰爾以何官出六而與誰爲近族乎彥極曰以武兼末仕出六而故府使張盛漢之子也平市令申光祜進前予曰日昨左相以革罷平市付諸度支之意有所云云爾亦聞之乎光祜曰略聞之矣予曰平市之設官倣古平準之制而法意甚美然而爲官吏者不善擧行反至於貽害平民而致有此革罷之議寧不慨然第以事在久遠雖不欲輕議未知此論一出之後市井輿論則以爲如何而在本署便否亦復何居爾其細陳可也光祜曰日前貿易革罷之命市民輩萬萬惶感而一朝永罷則雖至愚之民亦有柳鬱之心矣予曰非謂此事也平市之合于度支當否何如光祜曰此則事係官制臣何敢容議予曰旣問之後陳汝一得之見亦何妨也大抵貿易一事誠爲市民之弊而爲市民者或有憑藉所重以爲依賴之一條路而今此永罷之後或不無缺然底意耶予亦非不諒此旣曰關係民弊左相所奏中一帶之價至於千金者豈不悶然乎旣聞此說不可仍置故乃至於革罷矣光祜曰每當別貿之時就其中稀貴難得者自臣署只爲分定於六注非廛而其餘分役及闕內修理之役則諸市民輪回當之矣予曰闕內修理則只於三年一次爲之而近來則亦久不行矣然而今之所聞者只是罷本署之便否也陳其利害可也光祜曰今若革罷平市則市民必有落莫之意矣予曰汝是申氏之光字行列則與誰相近而曾經守令乎光祜曰與申光履爲三從而曾經金城與懷德矣
정조 15년 · 강
命成三問古宅表顯之道先爲揭板
정조 15년 · 목
掌苑奉事趙有善啓言本署卽古忠臣成三問故宅也不可無表顯之道而宜有徵信文字故敢達矣敎以忠貞之第依魏鄭公故宅贖還之故事先朝特命有司購給況忠文之第乎向以此問于筵臣而以贖還無處尙今不論爾言果出執藝之義退與提擧相議先爲揭板廳事可也
정조 15년 · 강
命儒生殿講待涼生稟旨
정조 15년 · 목
政院以來十六日儒生殿講日次啓稟敎以爲之日熱如此待涼生令政院卽爲稟旨可也
정조 15년 · 목
黃海監司李敬一以道內癘疫方痛向差死亡數爻開錄馳啓敎以近來各邑方痛向差死亡枚報之數爻有名無實擧一邑所報或爲一二名或爲數三名若此則豈可曰熾甚各邑之減報固其可駭巡營之謄啓尤爲欠敬道臣推考本道非但爲然諸道臣擧行大體無異亦不但今番爲然年來便成謬例令廟堂各別嚴飭
정조 15년 · 강
有政吏曹判書鄭昌順參判閔鍾顯參議李勉兢進
정조 15년 · 목
以金履中爲果川縣監
정조 15년 · 강
命扈衛廳諠譁令該廳査問草記
정조 15년 · 목
兵曹啓言更鼓巳下之後扈衛廳有諠話之聲故近仗軍士依例禁止則扈衛軍官全數出來稱以呼訴來到本曺門前故卽爲揮却人送而宿衛將士當此昏夜擅移直次萬萬驚駭身爲別將任其所爲不能禁戢該別將令該府拿問頭目軍官亦令有司請科治允之敎以雖甚可駭本曺安知無所失乎古則以大臣衙門大臣隨處斗護之故渠輩勢力倍於京各營而近來疲殘莫甚常所矜念者別將及軍官等竝令該廳査問本事使之草記勘罪此後近仗軍士輩若因昨日之相較有凌踏軍官輩之弊自該廳竝與不飭之兵曹堂郞草記請罪以存體統以復舊規事知悉以爾言之頻除而久任意謂有氣力嚴於閽禁勤於喧禁闕中正路下賤依舊橫竹闕門出入符標爲無用之物如是而只知扈衛軍官之禁喧乎常時若能預知約束初豈有喧譁爾則從重推考近仗軍士中頭目及當該漢幷付扈衛大將以預不禁飭之罪各別嚴棍仍充扈衛廳最苦役軍可也
정조 15년 · 강
遞兵曹參議李夔推判書金文淳
정조 15년 · 목
扈衛廳啓言謹依兵曹草記批旨入直別將鄭潤弼領將李昌潤丁載述裵彥熽等捉來査問本事則潤弼以爲昨日初更軍官中果喧聒之聲故禁止之際自兵曹送近仗軍士來問之時近仗軍士無端侵辱軍官輩不勝齊憤欲進兵曹擧實呼訴故渠以爲不可擅離而擅離齊進之說不過近仗軍士先發制人之計至於捉入近仗軍士將欲致打等說尤是誣罔云昌潤以齊訴兵曹之意發說雖因別將之挽止竟未離次而妄錯之罪無辭遲晩故領將三人分輕重決棍汰去昌潤則令攸司從重科治潤弼不能檢飭之罪在所難免爲先汰去令該府拿問頭目近仗軍士朴龍大當該近仗軍士金繼得各決棍十度苦役軍充定敎以近來大臣不尊之故衙門體統隨以卑下曾見本廳流來謄錄則以政院堂后官之些少呵責於軍官輩之微事大臣以筵奏或陳箚諭執不已者古之大臣豈不知本事之近於褻慢而褻慢之嫌小體統之節大昨日兵曹草記事事實不但如彼其相左而已雖於自上遣史官宣傳官等佩標信內外入直處所摘奸時古例則司僕也廚院也惠廳也軍資軍器諸司也依本廳例除非特敎無得循例摘奸所以示敬大臣之意也則草記之時事當具由往復如進來之例可也不此之爲者該堂事又甚未安朝於兵曹草記批答雖不知事實處分猶如此到今査問之後別將之拿勘軍官之汰去過矣況軍官已決棍者乎竝勿論當該入直兵曹堂上遞差以存古規以尊體統入直郞官之無一言挽止不可無飭從重推考常時不能禁飭判堂亦爲推考
정조 15년 · 강
召見藥房都提調洪樂性左議政蔡濟恭于重熙堂
정조 15년 · 목
予曰每欲使卿等一瞻於元子而未果今日甘雨新晴天氣淸朗適聞卿等入來故使之入瞻矣仍命元子侍坐樂性等仰瞻訖齊聲奏曰臣等躬逢太平獲瞻睿容岐嶷之賁天日之表顧何敢形容萬一而自不覺手舞足蹈矣予曰此殿卽乙卯年誕降之所而先大王五十年燕居之宮也前此未嘗引接朝臣於此處矣自今番捲草官始得入焉卿等今又繼之矣樂性等曰伏覩元子宮所御衣服雖私家規模不是之過從儉之聖意不勝欽仰矣予曰衣尺之長無異三四歲兒每於嬉遊之時或有轉步之時又有欲語之意儘可謂夙成矣樂性等曰睿容凡節之夙成實不尋常矣予曰政府參謁聞於今日爲之云然否濟恭曰政府參謁及所帶諸司貶坐皆欲於今日爲之矣予曰百官齊會必當等待卿等須早爲退去可也
정조 15년 · 강
召見京畿監司徐鼎修于重煕堂
정조 15년 · 목
予曰近日甘雨不無成霖之意田畓各穀得無爲害之患耶鼎修曰各穀別無大叚受病矣予曰漕般點閱戶判果爲之耶鼎修曰昨已爲之云矣
정조 15년 · 강
命海南大同臭載監色沙格穀物一依宥旨擧行
정조 15년 · 목
京畿監司徐鼎修啓言海南大同所載船隻致敗於本道南陽府地方而旣在於昨夏大赦之前守令論罪一款何以爲之乎敎以所謂新頒定式與一定之式有異其爲事面之苟且莫甚於此旣云有一分有益於民弊之故雖姑許之以備一說大體則未知恰當至於此事係是宥旨前所犯則自湖西泰安事之回啓該曹擧行萬萬駭然今豈可更效該曹之做錯乎守令論罪姑捨是監色沙格也拯劣谷物也亦當一依宥旨擧行豈其該曹未知本事之故至今無行會乎在囚監色沙格今日內星火知委放送拯劣米及臭載谷物區處事依宥旨爲之其餘往復決處也
정조 15년 · 강
命咸興璿派子孫回糧分給
정조 15년 · 목
敎曰咸興璿派子孫上來九人處回糧米各二石錢各十兩分給事分付惠廳
정조 15년 · 강
以李弘載爲兵曹參判
정조 15년 · 목
敎曰兵曹堂上前望單子入之待下批牌招察任
정조 15년 · 강
命湖南嶺南得雨詳細狀聞
정조 15년 · 목
敎曰近日甘雨不無成霖之意其中湖南數旬中得雨最多今朝滂沱本道所得果何如嶺南所得亦口女何遍問列邑詳細狀聞事下論于兩南伯
정조 15년 · 목
敎曰新除授承旨待下批牌招察任
정조 15년 · 강
召見承旨柳戆李益運于誠正閣
정조 15년 · 목
予曰今日入侍只是吏兵房入來乎李益運曰初則齊到閤外而旋有不當入之議自外退去矣予曰左承旨外諸承旨幷爲入侍予曰開坼入侍時承旨之全數入侍閣臣之隨入事年前已有定式而承宣輩之旣詣閤而經退未知孰發此論致此提飭乎徐瀅修等對曰別無主論之人而臣等未諳定式飭敎不勝惶悚矣
정조 15년 · 강
重推承旨閔台爀徐瀅修柳文養李敏釆檢校直閣李晩秀
정조 15년 · 목
敎曰開坼入侍應參不參諸承旨一幷從重推考依持公事例閣臣隨入載在閣志而無端不參當該閣臣爲先從重推考
정조 15년 · 강
改差忠州牧使李元釆機張縣監朴萬瞻
정조 15년 · 목
敎曰會寧府使之代今日政擇差衰憒可驗於貶目忠州牧使李元釆改差亦令今日政擇差勤勞自動勞字牧自字牧自下去時已知其荒唐觀於貶題果不出所料機張之民豈不可矜道伯過於顧見未免太欠商量該縣監朴萬瞻爲先改差使以勞蒙恩者皆知居官益愼之義其代亦令今日政以優於蘇弊矯瘼之人差遣之意申飭銓曹
정조 15년 · 목
京畿監司徐鼎修啓本高陽郡守金思義治固有譽報何或稽加平郡守成彥霖知欲勤勵盍勉詳愼麻田郡守鄭履玉政固愼拙事或疏忽楊根郡守李衡弼誠則可貴剛宜益勉交河郡守林性運量政就緖浮謗奚信永平郡守林最遠寺弊旣蘇廯謗益察振威縣令曺允植亦旣勤勞益勉畏愼龍仁縣令申昔民頌著績邑例恕錯衿川縣令尹光垂治自不苟檢何言病陽城縣監黃仁燾察眉旣勤生手宜恕竝中○忠淸監司朴宗岳啓本忠州牧使李元采非不老耄其奈鍊熟提川縣監李良會方喜革弊姑恕損體扶餘縣監李圾豈不求蒭宜勉束薪鎭岑縣監南溟學籠利縱駭課農最勤德山郡守李景壽欲理亂繩盍尋頭緖連原察訪南景義不戢郵卒竝中沃川郡守鄭昌老午醉以後民莫敢近木川縣監洪景憲奚論其政反求諸己本澤縣監趙基泓吏喜傀弄民咨箕歛保寧縣監金尙源衙客干政嬖妾通賂定山縣監權栒胡泛査事非體德意幷下○慶尙監司鄭大容啓本尙州牧使李趾釆旣詳察隱益勉戢奸梁山郡守李壽咸非不殫誠奈此䟱闇盈德縣監朴宗敬察瘼已勤救癘宜飭竝中都事金驥燦旣徒養疴胡又擾民大邱判官李羲寅以彼家聲得此民怨高靈縣監吳泰濟柔不濟剛善莫究惠軍威縣監金載恒不隱簽冤遑察糶謗慈仁縣監朴與魯吏鄕俱黷僧俗皆疲黃山察訪李柱廷瑣謗何多昌樂察訪李錫垕政在下吏幷下○全羅監司鄭民始啓本都事朴沁別無疵聞不參貶坐羅州牧使李禹圭自是恬雅益勉檢察礪山郡守申大觀旣失縮徵又忽嚴討靈巖郡守朴命球志欲誠勤病由柔弱臨陂縣令成雲柱求治以誠滯訟由病金溝縣令韓弘裕固有美績偶失嚴防光陽縣監張宅基姑恕瑣謗宜圖自新高敞縣監尹在陽曾是法從惜忽懲討任實縣監李潤瑞旣欲圖治宜先畏法鎭安縣監李洓賁固可貴柔或爲欠參禮察訪宋東胤過於柔善幷中海南縣監尹芮基事多自誤治又不勤下○濟州牧使李鴻運啓本大靜縣監李麟臣生手何責損體姑恕中○黃海監司李敬一啓本都事白師坤文辭固優損體宜警鳳山郡守王漢禎非不撫摩奈多放忽幷中平山府使李文爀弊若亂麻衰難責效下○江原監司尹師國啓本麟蹄縣監申光河文士爲吏事或疏迃中狼川縣監吳相錄橫歁招怨酷杖非法下○咸鏡監司李文源啓本都事金尙礪不赴貶座其奈衰病會寧府使姜五成政非不善病實難强北靑府使申光祐吏事或疏文識頗優端川府使李周鳳政多民頌棍非女刑幷中○平安監司洪良浩啓本成川府使南玄老年衰秩高難煩吏事龍川府使徐有龍治固已練事或不戒鐵山府使李鵬運所貴誠恪宜加振刷博川郡守李烷勤幹素著體貌宜愼寧遠郡守白泓鎭志切蘇殘報或欠詳殷山縣監徐有鍊廉惠有聲檢戢宜勉魚川察訪曺亨壽事頗疏弛幷中肅川府使李膺運賣鄕肥已弄䨀剝民郭山郡守金最煥庫無完樁吏有餘橐竝下
정조 15년 · 강
給漢城府頹戶恤典
정조 15년 · 강
因京非頹戶別單敎以恤典卽爲題給事分付該廳出幕之類峽水所過不能庇身處抄其至無依者依例申飭賙給形止草記事判尹及惠堂知悉
정조 15년 · 강
命海西拯活人命人施賞
정조 15년 · 목
黃海監司李敬一以拯活人命人金尙兼等令該曹考例施賞馳啓敎以雖曰不知去處可知其漂流恤典外生前還上或身役幷蕩減事分付拯活人令該曹今日政考例賞資其餘各人令本道各別施賞以民事之不可緩飭敎何等申勤況於本道以似此事才有申飭則過數朔之後今始狀聞泛稱不勝惶悚者萬萬駭然當該道臣爲先從重推考監司則雖後時猶狀聞帥臣之無一言尤萬萬駭然若以兼地方官報營爲發明之端則此亦不然尋常船隻臭載諸道水使或直狀啓守令一邊謄報巡營一邊狀聞則況於人命乎不可以謬例寬恕當該倅臣亦爲從重推考該僉使白鳳翼之三月旬之事四月晦報營尤爲無狀降充該鎭水軍事分付以懲邊將輩不事事之弊仍令廟堂枚擧嚴飭諸道水使處
정조 15년 · 목
以鄭東閔爲忠州牧使李潤彬爲會寧府使李宗海爲機張縣監呂善亨爲定州牧使閔百準爲仁川府使
정조 15년 · 강
命兵曹軍職褒貶啓本更爲磨勘以入
정조 15년 · 목
因兵曹軍職褒貶啓本敎以許多文臣軍職在京無端不參者如是夥然此亦紀網所在貶目勿施依前例今日更爲磨勘修正以人
정조 15년 · 강
罷禮曹判書鄭民始參判李義行參議李晩秀職
정조 15년 · 목
政院啓言伏見禮賓寺今春夏等褒貶啓本則參奉李鎭成朴世英旣不書題目又不塡等第有此做錯大是不察請竝重推敎以不可推考而止該曹與該寺間何處之不書題目與等題令廟堂査實區別使之草記稟處○備邊司啓言禮賓寺褒貶啓本不書題目査實事記事命下矣査問該寺該曹則該寺提調旣書題目又書等第送于禮曹而參議移謄之際漏而不書云不書之罪固在執筆之參議而判書參判全不致察當該禮曹三堂請竝施罷職之典允之
정조 15년 · 강
吏兵曹以諸道守令邊將降考啓
정조 15년 · 목
吏曹啓言考見京外褒貶啓本則水原府使金思穆金化縣監洪益烈題目致勤改下鎭岑縣監南溟學以籠利縱駭爲目高敞縣監尹在陽以惜忽懲討爲目靈巖郡守朴命球以病由柔弱爲目連原察訪南景羲以不戢郵卒爲目則竝宜置下考而置諸中考禮賓參奉李鎭成朴世英不書題目等第殊無嚴明殿最之意四道道臣及該曹堂上竝推考以上三邑守令及察訪請幷罷黜允之敎以水原府使貶題改下出於責勵之意人非仲山甫則亦豈必剛柔適中侮畏得宜乎大抵相反處多更以後必益勵之意卿其嚴飭以曾經道伯出自卿班道題之顧見似然矣金化縣監之等評改下亦出於欲恕略則眞欲恕略之意道題之不有飭敎直書次等其氣力足謂難伯難倅可嘉不必責兩道伯例推事勿論可也○兵曹啓言坼見諸道褒貶啓本則北兵使尹得逵啓本中撫夷萬戶金慶郁以別無疵政飭邊宜勉爲目宜置中考而置諸上考黃拓坡權管田百寧以謗豈盡信益勉飭躬爲目則宜置下考而置諸中考統制使李潤慶啓本中蛇梁萬戶崔德顯以病或妨務奈無顯疵爲目全羅右水使卞至健啓本中黔毛浦萬戶李彥藎以差欠剛核爲目竝宜置中考而置諸上考殊無嚴明殿最之意各該帥臣推考警責金慶郁崔德顯李彥藎幷中考施行田百寧請下考施行允之
정조 15년 · 강
命殿最降考後兩次居中罷黜法例令廟堂査問草記
정조 15년 · 목
兵曹啓言蛇梁萬戶崔德顯庚戌六月殿最居中今番開坼又置中考則其不職可知請罷黜敎以該道貶目之兩次居中者自可罷黜而開坼降考浚仍用兩次居中例更請罷黜法例果如此乎以所記憶者言之年前一相臣在吏判時於南邑倅有似此之擧其時猶以爲法例不然況兵曹已例不能記憶者乎令廟堂査問前例有無此草記許施當否草記論理稟處可也
정조 15년 · 강
惠慶宮誕日進獻命承旨請承傳色以入
정조 15년 · 목
承旨柳文養啓言惠慶宮誕日進獻單子事體至重而院吏替書事甚未安此後則承旨親自書單入啓安寶物種進獻時承旨率戶兵曹宣惠廳司䆃寺郞廳請承傳色以入爲宜請以此永爲定式從之
정조 15년 · 강
右尹丁範祖疏辭新資賜例批
정조 15년 · 목
予曰慈宮誕日在明元子宮初度又在明日宜有別般識喜同慶之道詩云濟濟多士文王以寧太學卽賢士所關而且國之元氣也賜脯三日右亦有例雖以別聖朝言之通衢賜饌惠及婦孺至于今傳以爲美事在民庶猶然況太學諸生乎欲於明日賜糕諸生無論居齋方外儒生使之來會泮中而旣不書出傳敎則招來之道似難矣文養曰臣等當相報於所親諸人使之齊會泮宮矣予曰頒糕之際似有不均之慮承旨與泮長眼同分饋可也文養曰臣以惠慶宮誕日進獻事昨已出擧條而王大妃殿亦一體擧行之敎臣聽瑩未能竝及於擧條中故敢達矣予曰不必更出擧條詳載於堂后日記仍令載錄於院中便覽也
정조 15년 · 강
命都政以今月念後爲之
정조 15년 · 목
因政院啓稟敎以以念後爲之
정조 15년 · 목
以徐浩修爲禮曹判書李祖源爲參判尹㬦爲參議李洪載爲同義禁文昌瑞爲義陵參奉初仕也
정조 15년 · 강
命泮儒頒糕後依柑製例試取
정조 15년 · 목
敎曰今日卽慈官誕辰元子初度也入來諸臣內外入直衛士軍兵以至吏隸皆頒糕城內通衢亦皆頒糕自古已例如此今亦遵行而以多士之國家元氣反不若街路民庶其可乎頒柑卽一時特恩而仍以爲憲其後有頒柚子又有頒黃大口後依柑製例試取之例今豈可只令頒糕乎頒糕後承旨以此御題示諸生皆令製進仍令大司成先爲知悉曉諭入庭諸生
정조 15년 · 강
召見閣臣于重熙堂提學吳載純檢校直提學徐浩修原任直提學李秉模朴佑源金憙原任直閣徐鼎修鄭東浚檢校直閣李晩秀原任直閣尹行任直閣徐榮輔檢校待敎沈象奎
정조 15년 · 목
予曰卿宰中如有留在院中者卽爲入侍兵曹判書金文淳壯勇提調金履素兵房金持默副司直李祖承前承旨洪義榮偕入予曰今日卽慈宮誕日而元子宮初度又在此日予心欣幸當如何欲令卿等入見元子使之入侍矣仍命諸臣仰瞻予曰以餙喜同慶之意俄纔頒糕於太學仍令試取其諸生矣仍敎曰館閣提學牌招科次載純等曰頒柑頒魚皆有賜第之擧今此頒糕之擧合有別般識喜之道矣敎曰今日科次試官仕進時原任閣臣及成均館諸堂人直玉堂總府堂上吏兵曹郞廳加差都總管申應顯校理尹光普修撰申獻朝吏曹正郞柳師模偕入予曰二品以上則爲讀券官三品以下爲對讀官使之分考必須廣取以爲合考之地可也仍敎應顯曰卿則非曾經文任之人而特以文士故使之考券必多選取好矣諸臣畢考後予曰諸作中可合壯元者卿等詳看擇定可也載純等曰臣等子侄必當呈券若或被選恐合拔去故敢達矣予曰唯予曰昔肅廟朝儒生所作若以御筆書等則輒皆賜第今此之擧旣出於餙喜同慶之意則壯元試券予欲親自書等之次試券欲令卿等書等而若其優劣次序當一付諸議係是科擧不宜率易看過卿等更爲爛熳可否無或遺珠可也諸臣詳看後更請稟裁予曰當依卿等言書等矣仍取申夔朝試券書三中一益運坼封予曰此人與總管爲叔侄間耶應顯曰然矣載純曰臣等才有仰達矣申夔朝選擇今若不爲拔去則必有人言矣予曰卿等之言旣如此以之次陞付好矣賦三中一權熀頌三中一金熙華等以次坼榜予曰全榜姑待水原試券之來到當一齊頒布居首二人卽爲入侍金熙華進伏權熀則不知其所住處云予命呼金熙華新來敎熙華曰汝之才華已知其早晩登第之能以竗年占此好科且汝容貌極其精明殊庸嘉尙名以熙華煕是重煕累洽之熙華是重華之華字以若好名字能得魁元於是日好科亦豈偶然尤可奇喜矣
정조 15년 · 강
命昌慶昌德宮入直將官以下試取
정조 15년 · 목
敎曰儒生已試取儒武何異昌慶昌德宮入直將官將校武士軍兵當試取日子待下敎閑良小布一巡軍兵鳥銃一巡應試其餘參班武士一體應試事分付
정조 15년 · 강
惠慶宮及元子宮待令所屬命施賞
정조 15년 · 목
敎曰惠慶宮所屬中官掖隸宮人依判下施賞事分付戶曹又敎曰元子宮待令所屬依判下施賞事分付戶兵曹
정조 15년 · 강
命朝官竄配以下竝蕩滌
정조 15년 · 목
敎曰文蔭武朝官竄配以下及士庶人徒配以下罪名一幷蕩滌令各該司今日內草記後行會儒生停擧亦爲蕩滌事分付成均館
정조 15년 · 강
命永興璿派人回糧分給
정조 15년 · 목
敎曰永興璿派子孫上來九人處回糧米各二石錢各十兩分付惠廳
정조 15년 · 강
召見權熀于重熙堂
정조 15년 · 목
予曰爾之至親誰某耶熀曰與前都事權襈爲同宗矣予曰前後所作之賦爲幾許首耶熀曰爲三百餘首矣予曰昨日書題時維二字最爲緊關而爾之所作則專以后稷爲主未有時維二字之做得處可謂外題然適因申夔朝之拔去且値諸作之無可合者試官諸議皆屬爾券故不得不置之魁元此亦爾之數通之致也雖是外題文則善作此果汝之所構者耶熀曰果於私集中有以后稷爲題而善作者故臣果謄呈矣予曰爾之年紀幾何熀曰二十八矣敎益運曰水原試券俄纔出榜與昨日榜目卽爲頒布昨日入格儒生皆令明日入侍○敎曰頒糕後製述頌居首進士金熙華水原居首幼學權倚賦居首幼學權熀水原居首幼學沈徽鎭等直赴殿試三中幼學申夔朝進士尹益烈幼學任禹常林勉喆等竝直赴會試之次幼學李命熙朴宗益李性淵生員金鎌幼學洪致榮進士柳之羽幼學鄭取善宋耔玉進士李躋賢幼學鄭東臣具弘植南駿聲生員李溶鄭遂龜進士尹壻幼學尹持讓沈鼎鎭成致亮尹持哲洪天祐朴周陽等各給二分次上幼學李志淵生員安光集進士李朝鉉幼學李漢得金泰基生員李邦壽進士李彥圭生員李游夏進士成致商幼學李延保朴基宏生員兪台柱幼學金彥博金鎭岳李光葵韓相憲趙愼行朴宗儀李龍鎭申勖李基述權佑李基逸全相殷沈秀永李東英鄭世豊尹聲烈都廷老都廷耆等各紙一卷賜給
정조 15년 · 강
命明日當由逌瞻門展拜該房知悉
정조 15년 · 목
敎曰今番試射放試射則當親臨試放則明日適値番交替北營先爲設行訓局都提擧及兵判訓將進去監試以訓局文郞兵曹一軍色郞廳爲參試官一中以上修正別單以入事分付兵曹及訓局入格軍兵則試射日頒賞次待令事分付又敎曰卿以試放時試官當爲進去而次對聞已出令展拜亦已下敎卿則與諸宰先詣宮所還宮後進詣試所事遣史官傳諭于左議政
정조 15년 · 목
因京兆頹戶別單敎以恤典卽爲題給
정조 15년 · 강
有政吏曹判書鄭昌順參判閔鍾顯參議李勉兢兵曹判書金文淳進
정조 15년 · 목
以李▣爲刑曹判書申大升爲左尹吳載純爲知春秋南宮玾爲祥原郡守李祖源爲副總管
정조 15년 · 강
御春塘臺受抄啓文臣進箋仍行課講試官吳載純李秉模朴祜源李晚秀徐榮輔
정조 15년 · 목
具翼善冠袞龍袍自內詣暎花堂陞座試官以下行禮訖予命秉模書周農夫賀曾孫來止以其婦子饁彼南畝田畯至喜表題揭之仍敎曰今日卽抄啓文臣陞六人進箋日也抄啓文臣例皆人來故兼有親臨講製之敎而日熱如此製述則皆令齊會於內閣以爲製進而只令應講可也予曰進箋三人勿爲應講以講義追浚爲之可也晚秀曰試所承旨尙未啓下以何承旨爲之乎予曰同副承旨爲之而課講承旨則右副承旨爲之可也至金履喬纔讀而不通予曰朝家於抄啓文臣前浚勸課果何如而今又如此豈有如許無狀之人乎金履喬之初不成樣尤可駭也今番則雖屬令前而浚次又復如此則自內閣指名書送於吏曹及弘文館未通淸者無得臺通已通淸者勿許館錄雖於都堂錄勿爲擧論事分付可也以曺允大之用東人一句猶且見越於館錄則尤況不通於講筵之人乎館職自是文學之任也不得成樣於進講之類何能廁之於顧問之職乎亦以此意言及於渠輩以爲着實讀書之地可也抄啓文臣進講訖予曰進箋可也讀箋官讀箋文抄啓文臣行禮訖予降座還內
정조 15년 · 목
司僕判官韓大裕進伏予曰遺在比十年與五年前其零縮何如大裕曰年久之事臣未詳知而小臣待罪本寺之後別無大叚零縮之事矣予曰太僕間多弊瘼欲與都提調問議蘇革之方爾限三十年前以庫儲錢穀間五載比總以待可也從當有下敎持入之時矣且聞多有借貸之事云借貸委折亦爲書入可也
정조 15년 · 강
命李寅釆敍用李敬臣拔去侍從案
정조 15년 · 목
因吏曹前承文博士李寅釆歲抄別單敎以初欲仍之不足責渠之從官比如逢春生芽則旣爲一人之見枳而有此處分因此又令一人欲蘇未蘇是豈平允之意特爲敍用此浚此等處更或干預不知義理輕重其罪當十倍勘科令該房招致嚴飭又因吏曹李敬臣歲抄別單敎以旣無李寅釆矜恕之端渠之免於誣人之律於渠足矣此等交嚙之習在京華士族切禁況如渠遐外之人乎似此之人越之卽生道殺之之意然今番歲抄或皆用寬典渠名何必獨留罪案乎不敍分揀名下前持平三字抹下以參上例施行拔去於倚從案
정조 15년 · 목
罷職秩前僉正宋持敬沈銓前郡守安廷鐸前府使柳仁喆許溟前別檢柳之源前參奉尹義東前學諭柳楨前判書李押前副修撰林道浩金方行尹羽烈姜忱前大司諫金履禧李敬五前司諫申禹相洪彥喆前掌令崔守忱前獻納李錫夏前正言朴吉源金孝建趙得永前副校理沈能翼李庚運前吏議李祖源前修撰李殷模竝敍用罷職不敍秩李敬臣削職秩前京畿都事宋翼孝前兵曹參議柳誼刊名仕版秩前大司成丁範祖削去仕版秩前奉判沈銖幷給牒敍用刊削仕版秩前承文院博士李寅釆敍用奪告身秩前典籍李升運前僕僉宋持敬前府使柳仁喆前典祀官鄭最成前縣監鄭厚祚趙元珣被謫蒙放秩前守奉官許栮梁德履幷蕩滌○敎曰吏兵批歲抄點下者依例捧傳旨
정조 15년 · 강
詣景慕宮展拜仍行次對
정조 15년 · 강
許施關北會寧府開市時大國人牛馬料以該邑營賑耳麥移劃之請
정조 15년 · 목
左議政蔡濟參啓言咸鏡監司李文源狀啓枚擧會寧府使姜五成牒呈以爲開市時大國人牛馬料容入之數爲千餘石本府元會耳麥只爲五百十六石零該邑所在營賑耳麥六百石移劃需用以元會付田米一百六十石折米還報事請令廟堂稟旨分付矣請依狀請許施從之
정조 15년 · 강
命架山山城木稱貸條嚴飭收拾
정조 15년 · 목
左議政蔡濟恭啓言嶺南架山山城不換作之道臣發關該道竝爲現告論勘之意草記行會矣卽見慶尙監司鄭大容所報則許貸及不換作區別現告成册修送仍以爲木以爲錢錢以許貸者詳考年條現告則許貸道臣皆已作故今無可論伊後不爲還作之道臣無一人不入典守疏忽萬萬可駭校卒及民人宿債之已蒙蕩減者外營府及各邑所貸下母論錢木一幷限今年盡數還捧形止牒報之意請嚴飭道臣從之敎以日前嶺營蕩債事聞於卿與前嶺伯筵奏皆云不可捧故爲念侵隣侵族之際害及無辜之小民雖令㷊其券外此無論此條與他條以營貨稱貸於官長者豈可混入於勿論中以益其肥已之習乎此所以今筵有酬酌於卿等者除民弊自除民弊重公貨自重公貨以此出擧措嚴飭道伯使之限今年收拾整頓後報來待報來自本司草記發遣備郞抽栍考察若有不勤當該道臣令該府拿問勘罪可也
정조 15년 · 강
命都賈自捕廳査治
정조 15년 · 목
左議政蔡濟恭啓言都賈不革則民產無以裕矣雖以今番柴政言之苟非自捕廳縳來奸首則柴價寧有復舊之理乎如欲革都賈非付捕廳則萬無止息之理矣從今以後都賈之說入於廟堂之聞自廟堂分付捕廳以治盜杖杖之則庶或有令行禁止之望矣從之敎以都賈之弊可勝言哉以今不古之民俗其奸弊之益甚不聞可知今聞卿言可謂益聞所不聞依此設禁豫先曉論而廟堂異於平市暑刑漢城府捕廳亦是治盜之司卿所謂自廟堂分付捕廳査治之云云非謂尋常微事之如是續續爲之須若日前柴政等切可禁最可戢之事也非法司之所可制而爲平民難支之端然後始可用此禁使渠輩無不曉然知之初無犯科之人則惟今設禁之擧不過爲紙上之空言豈非公私之大幸乎大抵懸法於象魏卽刑期無刑之意然而冒犯者亂民也奸民也如平民重治亂民奸民雖曰不得已亦豈曰可已乎以此申論民間可也
정조 15년 · 강
命礪山等邑稅船致敗監色沙格依海南例勿論
정조 15년 · 목
戶曹判書趙鼎鎭啓言礪山長與順天三邑稅船昨年夏致敗於泰安地矣南陽境致敗海南縣大同船監色沙格以宥旨前旣有放送之命今此三邑稅船致敗恐不可異同故仰達矣敎以當初該曹回啓難免不審豈可以宥旨前事混請査覈乎卿則推考監色沙格依海南例勿論可也
정조 15년 · 강
遞校理金方行朴奎淳副校理李義鳳尹光普
정조 15년 · 목
副修撰金熙釆以方行等有實病啓敎以玉堂中有實病人幷許遞前望單子入之待下批牌招察任
정조 15년 · 강
飭禁衛營貸用封不動之弊
정조 15년 · 목
前禁衛大將金持默啓言禁營一年所捧錢木兩條合爲六萬四千四兩而四萬三千一百兩零乃爲每年應下之數一萬兩則添人於封不動其餘一萬八千餘兩以爲營中各樣需用而有不足之患則貸用於封不動之中待新捧雖卽還報行用之見縮漸次層加不可不從長變通臣雖已遞事係營用故敢達矣敎以稔聞其事勢一向貸用於封不動條則雖曰一營之公貨行用與封不動名色自異貸用與犯用同若不別般矯弊其弊將自如今番則就封不動中除出新捧前支放條幾許數酌量移劃於行用條自今爲始更有貸用封不動之弊則該將臣用那移律事令廟堂知悉如是定式之後時或筵稟發遣備郞或別差御史反閱其虛實可也
정조 15년 · 강
以尹致性金啓洛爲校理申馥金翰東爲副校理前望也
정조 15년 · 강
給漢城府颓戶恤典
정조 15년 · 강
副提學李義弼上疏辭職賜例批
정조 15년 · 강
遞承旨柳戇閔台爀徐瀅修李敏采以李祖源李祖承丁範祖鄭益祚代之
정조 15년 · 목
敎曰都承旨左承旨右承旨右副承旨皆憊矣許遞又敎曰承旨前望單子入之待下批牌招察任
정조 15년 · 강
命假注書李明淵汰去典涓司直長除授仍察吏房之任
정조 15년 · 목
政院以假注書李明淵身病啓請改差敎以昨日無病入次對者何敢規避乎新進怠習宜懲汰去本仕古則政府錄事以好地閥兩班爲之近雖不肰其名則尙存前注書李明淵典涓司直長除授仍察吏房之任萬一不勤於政府本職及闕內除草修溷之應爲事務則承宣之例兼該司提擧者難免不飭之責以此知悉時任直長姑令仍置
정조 15년 · 목
予曰權裕疏見之乎益運曰見之矣予曰曾在先朝丁亥權與金亦有爭卞而其時則金氏勝乎益運曰別無勝負矣其時所爭則只是位次先後而先朝旣命一時幷享則固無可爭之端因爲息鬧矣今則刊行册子之故權家則以爲改易姓字爲卞誣之擧矣予曰此書予亦見之而金履翼作序文矣今以無稽難信之事徵之於千載之下以起鬧端有甚意味大抵不緊則甚矣今若將此書洗草可端初無是事也益運曰論以位次則金氏之欲爲居先容或無怪矣予曰旣洗其書頒此下敎則金氏或以爲抑菀耶益運曰處分至當渠輩焉敢有異議乎
정조 15년 · 강
遞刑曹判書李坤以李秉模代之
정조 15년 · 목
敎曰次對時己知其難强刑曹判書李坤許遞前望單子入之待下批牌招察任
정조 15년 · 강
命副司直權裕權之彥前僉知權揵等一百二十六人卞誣疏還給
정조 15년 · 목
疏略曰臣等之始祖卽高麗太師權幸也與其時太師金宣平張貞弼等生而同樹功於一郡沒而同受享於一廟凡爲後孫者固當一體尊奉而迺者金太師裔前持平養根做出一册子名以太師廟事蹟刊行于世而假托他說誣辱臣等之始祖罔有紀極至云賜姓封爵近於傳會噫到此地頭一向泯默則先誣終無以卞矣臣等始祖本姓金一名行安東人也當羅季迎麗祖討甄萱以雪國讎麗祖嘉之賜以權姓爵以太師使之食邑而載在勳錄是以文忠公臣兪棨博採十五家說以撰麗史提綱而其中有曰權幸本姓金以達權歸順賜姓權氏且考之東國通鑑輿地勝覽等書無不昭載其事蹟今見養根册子則首記麗史數條而臣祖之賜姓一款逐段刪削不少槪見次記麗祖功臣錄而臣祖姓名昭載於廉泰評堅之下則又引文化柳氏譜爲之註釋而或曰泰評之下無堅權幸或曰堅權之下本無幸字終以臣祖錄勳置之疑信之間夫史記千古之信蹟而刪改存拔惟意所欲萬萬可駭大抵養根之爲此册子專由於酌獻一事蓋麗朝之開國論功竝授三太師爵號而獨於臣祖特賜姓氏者誠以倡義歸順以洗君父之耻者專出於臣祖之謀猷也邑人之立祠幷設三太師位版推臣祖尊以中位每當獻酌之時先獻于中位次獻于東位金公次獻于西位張公自麗初建我朝八九百年已成定制降及中間金氏後孫始起先獻東位之論互相爭卞粵在肅廟壬戍金氏疏請得準變移酌次其後八年臣門對擧陳卞還復舊制逮我英廟丁亥金氏又上疏爭之英廟還給其章其時筵中又有一時奠酌自然無先後之敎於是三位幷獻之規行而權金之爭息矣竝獻之擧猶不滿意養根之書所以作也噫養根之許多構誣孰非可痛而至於姓爵傳會等說不可一日播傳於世矣乞賜處分金養根所刊册子收聚燒火仍治其誣人始祖之罪焉敎曰二去壬戍與己巳諸金諸權之互相疏卞各有處分至先朝丁亥又以此事諸金之疏籲也特命三版奠獻竝行於一時爲兩家人者俱當奉以遵守無敢舛註豈可以無稽之證刊不緊之書致有此煩浼乎況此疏語尤異於奠獻爭端則別無分析立落者原疏還給所謂刊行之册一言以蔽之曰不緊設令分明微據之蹟在於信史近千年未遑之事今豈可編之而印之乎此事止鬧固不輕官藏件卽令校書館洗草至於私件散在之本非朝廷所可收聚區處者雖有之公件洗草之後特一郢書燕說何足有無於其間乎此意令兩家知悉此後似此爭卞之疏無敢來呈之意一體嚴飭
정조 15년 · 강
禮曹判書徐浩修副司直李敏輔聯疏請祀享樂章裁處賜批
정조 15년 · 목
疏略曰臣等向於太廟齋殿之引對伏承提擧樂院之命仍以祀享樂章尙闕一編成書聖敎諄諪臣等不揣愚陋一惟聖訓是遵是式先序樂章繼以歌譜編進雅俗二部而第於宮享樂竊有區區微見敢此冒進伏念我聖上凡於宮園享儀節酌古參今必誠必愼情文允愜器數咸秩而獨於迎神樂成因掌禮之臣議進三成載之歌譜遂與太室文廟之樂成不免有參差治莫貴於禮樂禮樂莫重於祀享乞詢大臣館閣而裁處焉批以所請問議事依施
정조 15년 · 강
遞承旨丁範祖以李義弼代之
정조 15년 · 목
敎曰右承旨行步無以供劇許遞前望單子入之待下批牌招察任
정조 15년 · 강
命法聖漕倉船致敗事嚴飭該道另査
정조 15년 · 목
京畿監司徐鼎修以法聖倉漕船還歸時致敗沙格等具格取招啓敎以法聖事奸弊迄可休矣許多隻之載穀臭載之不足又有空船之致敗又未幾何更以船隻不知去處登聞此必法聖該鎭有別般弊瘼之故其所陸續報來者如此令廟堂嚴飭該道道臣另査出弊之由別講戢弊之方俾有實效事嚴飭行會致敗之空船與不知去處之空船事昨日京畿水使今日永宗僉使狀本徒煩酬應沙格等竝卽放送移付該道伯使之査處事一體回諭
정조 15년 · 강
命關西關北舊還上未捧守令邊將分揀